Document ID: 31978L0546

ΟΔΗΓΙΑ ΤΟΥ ΣΥΜΒΟΥΛΙΟΥ της 12ης Ιουνίου 1978 περί των στατιστικών καταστάσεων για τις οδικές μεταφορές εμπορευμάτων, στο πλαίσιο περιφερειακής στατιστικής
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 213,
το σχέδιο της οδηγίας που υποβλήθηκε από την Επιτροπή,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι η ανάπτυξη της κοινής πολιτικής μεταφορών απαιτεί καλύτερη γνώση της εκτάσεως και εξελίξεως των οδικών μεταφορών εμπορευμάτων που εκτελούνται με οχήματα εγγεγραμμένα στην Κοινότητα- ότι τα σχετικά στοιχεία πρέπει να δύναται να συγκρίνονται με εκείνα που αφορούν τους άλλους τρόπους μεταφοράς και να αναφέρονται τόσο στις εσωτερικές μεταφορές όσο και στις διεθνείς μεταφορές-
ότι τα Κράτη μέλη συγκεντρώνουν ήδη σε ετήσια ή πολυετή διαστήματα στατιστικά στοιχεία σχετικά με τις μεταφορές εμπορευμάτων που εκτελούνται στο έδαφός τους-
ότι η οδηγία 69/467/ΕΟΚ(3) προβλέπει τη συγκέντρωση σε περιφερειακό επίπεδο στατιστικών καταστάσεων για τις διεθνείς οδικές μεταφορές εμπορευμάτων- ότι από την έκθεση που η Επιτροπή παρουσίασε την 27η Ιουνίου 1974 στο Συμβούλιο σχετικά με την εφαρμογή της οδηγίας αυτής προκύπτει ότι πολλά Κράτη μέλη δεν δύνανται να συλλέγουν τα ζητούμενα στοιχεία παρά μόνο με τη βοήθεια συμπληρωματικών διατυπώσεων στα σύνορα- ότι πρέπει να επιτρέπεται σ' αυτά τα Κράτη μέλη να μην υποχρεούνται να επιτρέπεται σ' αυτά τα Κράτη μέλη να μην υποχρεούνται να συγκεντρώνουν στατιστικά στοιχεία κατά τη διέλευση των συνόρων, όπως εμμέσως συνάγεται από την ανωτέρω οδηγία-
ότι κατά συνέπεια ενδείκνυται να τροποποιηθεί το σύστημα που προβλέπεται από την οδηγία 69/467/ΕΟΚ-
ότι πρέπει να προβλεφθεί η δυνατότητα να γίνουν στην παρούσα οδηγία οι τροποποιήσεις που θα κρίνονταν απαραίτητες μετά από ένα εύλογο χρονικό διάστημα και υπό το φως της κτηθείσης πείρας, ιδίως όσον αφορά τα στοιχεία που αφορούν την κύρια ροή εμπορευμάτων μεταξύ των περιοχών της Κοινότητος με διεθνείς μεταφορές, και επίσης να γίνει πρόβλεψη για τη διακοπή της συλλογής κάθε μορφής στατιστικών καταστάσεων που ακόμη συλλέγονται κατά τη διέλευση των συνόρων στο εσωτερικό της Κοινότητος,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η παρούσα οδηγία εφαρμόζεται στις οδικές μεταφορές εμπορευμάτων που εκτελούνται με οχήματα εγγεγραμμένα σε ένα Κράτος μέλος:
α) στο έδαφος αυτού του Κράτους μέλους (που ονομάζονται κατωτέρω "εσωτερικές μεταφορές")-
β) μεταξύ αυτού του Κράτους μέλους και ενός άλλου Κράτους μέλους ή ενός τρίτου κράτους (που ονομάζονται κατωτέρω "διεθνείς μεταφορές").
Άρθρο 2
1. Κατά την έννοια της παρούσας οδηγίας νοούνται ως:
α) "οδικές μεταφορές εμπορευμάτων": όλες οι μετακινήσεις εμπορευμάτων που εκτελούνται με εμπορικό όχημα-
β) "εμπορικό όχημα": κάθε όχημα μεμονωμένο ή συνδυασμός συζευγμένων οχημάτων, όπως φορτηγό με ή χωρίς ρυμουλκό, ελκυστήρας με ρυμουλκό ή ημιρυμουλκό-
γ) "εγγεγραμμένο": το καταχωρημένο σε έναν κατάλογο εμπορικών οχημάτων που τηρείται από έναν επίσημο οργανισμό, είτε αυτή η εγγραφή συνεπάγεται είτε όχι την έκδοση πινακίδας αριθμού κυκλοφορίας.
2. Η παρούσα οδηγία δεν εφαρμόζεται στις οδικές μεταφορές εμπορευμάτων που εκτελούνται με:
α) εμπορικά οχήματα των οποίων το βάρος ή οι διαστάσεις υπερβαίνουν τα όρια που κανονικά γίνονται δεκτά-
β) γεωργικά οχήματα, στρατιωτικά οχήματα και οχήματα των δημοσίων οργανισμών και δημοσίων υπηρεσιών, εξαιρέσει των οδικών οχημάτων των διοικήσεων των σιδηροδρόμων.
3. Κάθε Κράτος μέλος έχει επί πλέον το δικαίωμα να αποκλείει από το πεδίο εφαρμογής της οδηγίας αυτής τα οχήματα των οποίων το ωφέλιμο φορτίο ή το επιτρεπόμενο συνολικό μικτό βάρος είναι κατώτερο από ορισμένο όριο. Αυτό το όριο δεν μπορεί να υπερβαίνει τους 3,5 τόνους ωφέλιμου φορτίου ή τους 6 τόνους συνολικού επιτρεπόμενου μικτού βάρους.
Άρθρο 3
1. Κάθε Κράτος μέλος συλλέγει τα ετήσια στατιστικά στοιχεία για τις μεταφορές που αναφέρονται στο άρθρο 1 και εκτελούνται με οχήματα που είναι εγγεγραμμένα σε αυτό.
2. Τα ετήσια στατιστικά στοιχεία κατανέμονται ως ακολούθως:
α) για τις εσωτερικές μεταφορές, εκφραζόμενες σε τόνους και σε τονοχιλιόμετρα:
- σε μεταφορές για ίδιο λογαριασμό και μεταφορές για λογαριασμό τρίτων,
- σύμφωνα με τις 24 ομάδες εμπορευμάτων που καθορίζονται στο παράρτημα I,
- σύμφωνα με τις τμηματικές αποστάσεις από 0 μέχρι 49, από 50 μέχρι 149, από 150 μέχρι 499 και από 500 χμ και άνω,
- σύμφωνα με τις περιοχές φορτώσεως και εκφορτώσεως που καθορίζονται στο παράρτημα II-
β) για τις διεθνείς μεταφορές, εκφραζόμενες σε τόνους και σε τονοχιλιόμετρα:
- σε μεταφορές για ίδιο λογαριασμό και μεταφορές για λογαριασμό τρίτων,
- σύμφωνα με τις 24 ομάδες εμπορευμάτων που καθορίζονται στο παράρτημα I,
- σύμφωνα με τις χώρες φορτώσεως και εκφορτώσεως που καθορίζονται στο παράρτημα III.
3. Για τον υπολογισμό ή την εκτίμηση της προσφερθείσας υπηρεσίας κατά τονοχιλιόμετρα, η απόσταση που διανύει όχημα φορτωμένο πάνω σε ένα άλλο μεταφορικό μέσο δεν λαμβάνεται υπόψη.
4. Τα Κράτη μέλη γνωστοποιούν στην Επιτροπή τα στατιστικά στοιχεία που προβλέπονται από το παρόν άρθρο με πίνακες σύμφωνα με τα υποδείγματα Α1 μέχρι Α4 και Β που παρατίθενται στο παράρτημα IV.
Άρθρο 4
Κατά τον καθορισμό της μεθόδου που πρέπει να χρησιμοποιηθεί για τη συλλογή των στατιστικών στοιχείων για τις διεθνείς μεταφορές, τα Κράτη μέλη λαμβάνουν υπόψη την ανάγκη να απλουστευθούν όσο το δυνατόν περισσότερο οι διαδικασίες οι σχετικές με την κυκλοφορία των εμπορευμάτων στο εσωτερικό της Κοινότητος, και ιδίως εκείνες που πρέπει να τηρούνται κατά τη διέλευση των συνόρων μεταξύ Κρατών μελών.
Άρθρο 5
1. Τα στατιστικά στοιχεία που αναφέρονται στην παρούσα οδηγία συλλέγονται το πρώτον για το έτος 1979.
2. Τα Κράτη μέλη γνωστοποιούν στην Επιτροπή κατ' έτος, πριν από το τέλος του έτους που ακολουθεί το έτος αναφοράς, τους πίνακες που καταρτίζονται σύμφωνα με το άρθρο 3.
3. Λαμβάνοντας υπόψη το άρθρο 7, η Επιτροπή γνωστοποιεί στα Κράτη μέλη το ταχύτερο δυνατόν τα αποτελέσματα των ερευνών καθώς και κάθε άλλη χρήσιμη πληροφορία την οποία διαθέτει.
Άρθρο 6
1. Τα Κράτη μέλη διαβιβάζουν στην Επιτροπή, το αργότερο τη στιγμή της γνωστοποιήσεως των πρώτων αποτελεσμάτων, μια λεπτομερή έκθεση για τις χρησιμοποιούμενες μεθόδους συλλογής στατιστικών στοιχείων.
2. Κατά τον καθορισμό της μεθόδου συλλογής στατιστικών στοιχείων, τα Κράτη μέλη λαμβάνουν τα απαραίτητα μέτρα για να έχει η έρευνα ικανοποιητικά αποτελέσματα όσον αφορά το σύνολο σε τόνους των μεταφερόμενων ποσοτήτων, τόσο κατά τις εσωτερικές όσο και κατά τις διεθνείς μεταφορές. Γνωστοποιούν στην Επιτροπή, κατ' έτος, το ποσοστό των μη λαμβανόμενων απαντήσεων και, εντός των παραδεκτών ορίων ανοχής ή των ορίων εμπιστοσύνης, το βαθμό ακριβείας των αποτελεσμάτων που αφορούν αφ' ενός τις μεταφορές μεταξύ της επικρατείας τους και της επικρατείας καθενός από τα άλλα Κράτη μέλη.
Επί πλέον γνωστοποιούν στην Επιτροπή τη μέθοδο που χρησιμοποιούν για τον υπολογισμό των στοιχείων που αφορούν υπηρεσίες μεταφοράς εκφραζόμενες σε τονοχιλιόμετρα.
Άρθρο 7
Κάθε χρόνο η Επιτροπή εξετάζει, με τη συνδρομή της Συντονιστικής Επιτροπής για τη Στατιστική των Μεταφορών, που λειτουργεί στη Στατιστική Υπηρεσία των Ευρωπαϊκών Κοινοτήτων, τους στατιστικούς πίνακες και τις εκθέσεις που υποβάλλονται από τα Κράτη μέλη δυνάμει των άρθρων 5 και 6, για να εξασφαλίζεται ότι οι μέθοδοι που χρησιμοποιούνται παρέχουν συγκρίσιμα αποτελέσματα και να καθορίζουν πως και σε ποιο βαθμό λεπτομερειών τα στοιχεία που υποβάλλονται από τα Κράτη μέλη δύνανται να δίδονται στη δημοσιότητα.
Άρθρο 8
Πριν από την 1η Ιανουαρίου 1983, η Επιτροπή παρουσιάζει στο Συμβούλιο έκθεση σχετικά με την πείρα που αποκτήθηκε κατά τις εργασίες που πραγματοποιούνται κατ' εφαρμογή της παρούσας οδηγίας και προτείνει τις τροποποιήσεις που θεωρεί απαραίτητο να γίνουν σε αυτή σύμφωνα με τα ληφθέντα στοιχεία περί των αποτελεσμάτων, με σκοπό ιδίως να αποφευχθεί η συστηματική εξάρτηση της κυκλοφορίας των εμπορευμάτων μεταξύ των Κρατών μελών από την τήρηση των διατυπώσεων που ειδικά καθορίσθηκαν για το σκοπό εφαρμογής της οδηγίας.
Άρθρο 9
Κατά τα τρία πρώτα έτη κατά τα οποία υποβάλλονται οι στατιστικές καταστάσεις που προβλέπονται σ' αυτή την οδηγία, τα Κράτη μέλη δικαιούνται να λάβουν την οικονομική συνδρομή της Κοινότητος για την εκτέλεση των σχετικών εργασιών.
Άρθρο 10
1. Τα Κράτη μέλη θέτουν σε ισχύ τα απαραίτητα μέτρα συμμορφώσεως με την παρούσα οδηγία το αργότερο την 1η Ιανουαρίου 1979.
2. Από τη θέση σε ισχύ από ένα Κράτος μέλος των μέτρων που προβλέπονται στην παράγραφο 1, η οδηγία 69/467/ΕΟΚ δεν εφαρμόζεται πλέον στο Κράτος μέλος αυτό.
3. Η οδηγία 69/467/ΕΟΚ καταργείται την 1η Ιανουαρίου 1979.
Άρθρο 11
Η παρούσα οδηγία απευθύνεται στα Κράτη μέλη.
Έγινε στο Λουξεμβούργο, στις 12 Ιουνίου 1978.

Labels: 8